作者:施樞
標題:摸魚兒
內容:柳蒙茸、暗凌波路。煙飛慘淡平楚。七香車駐猊環掩，遙認翠華雲母。芳景暮。鴛甃悄、銖衣來按飛瓊舞。淒涼洛浦。漸玉漏沈沈，清陰滿地，乘月步虛去。銷凝處。誰說三生小杜。翔螭聲斷簫鼓。情知禁苑酥塵涴，羞與倡紅同譜。春幾度。想依舊、苔痕長印唐昌土。風流千古。人在小紅樓，朱簾半卷，香注玉壺露。